SERMULĪTIS : STŌSTS PAR MATIĻDI !
Stōsts
Sābrūs mums dzeivoj Matiļde. Juos sāta ir apsysta ar dielim i vītom caura, a pogolmā jai aug daudz puču, tik vysys dūbis apbuozeitys ar vysaidim mītim, žogorim, plastmasom i bļakom, lai vystys naizkaš.
Vēļ Matiļdei ir puču dūbe vacā traktora rīpā. Tī jei pa vosoru sastota samtinis i salīk pūdus ar vysaidom ustobys pučem. Vys ar leiku pierstu rauga, voi gona slapņuma.
Jei labi naredz ar vīnu aci i lomojās, ka myusu vystys salein juos duorzā. Matiļdei ir gaiši zylys acs, až palākys, i es nikai navaru saprast, ar kuru jei naredz. Jei i nasoka.
Kotru reizi, kod jei atīt gostūs da babys, Matiļde bādoj par tū sovu aci. Muns paps to soka, ka tei naredziešona taida mūdis līta — kuo nagryb, tuo naredz, a ka gryb, to redz lobuok par vysim redzeigajim. Tai ari ir. Matiļde zyna vysu. Atīt i stuosta breinuma lītys.
Jurs soka, ka Matiļdei zam gultys stuov armejis binūklis — kai ta cytaiž jei zynuotu, kod mes palaižam vystys nu duorzeņa i kod nadasaveram jūs. Vēļ vysta nav īleiduse sābru daļā, a Matiļde jau lomojās cauri kryumim.
Vaicuoju papam, kai jei zyna taidus našmukus vuordus i kas jai īvuiceja. Paps saceja, ka tys nu gryutys dzeivis — Matiļdis veirs nūsasyta ar mocikletu, a jai palyka mozi bārni iz rūku. I dzeivoj, kai zyni.
Dāli niu leli i struodoj uorzemēs. Atbrauc reizi godā, tod skaņ vyss pasauļs. Tai i nazynu, kur tei gryutuo dzeive.
Cikom Matiļde beja aizbraukuse iz veikalu, mes aizguojom da juos iz pogolmu i vēremēs pa lūgu. Binūkļa nikur naredzēja.
A ej tu juos zyni. Varbyut eistyn stuov zam gultys?
Nākamais: Zvirgzdiņš ieraksta jaunu lappusi "Castors Braine" vēsturē
fra_Latn szl_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn lvs_Latn